Humphrey Mackworth

Sais o Swydd Amwythig a ymgartrefodd yn ne Cymru ac a ddaeth yn un o brif ddiwydianwyr y wlad ar ddechrau'r 18g oedd Syr Humphrey Mackworth (1657 - 1727).  Fe'i cofir hefyd fel un o sylfaenwyr llëyg y Gymdeithas er Taenu Gwybodaeth Gristnogol.

Priododd â Mary, merch Syr Herbert Evans o'r Gnoll ger Castell-nedd ac etifeddodd ei wraig llawer o'r ystâd.  Bu'n arloeswr y diwydiant glo yn Ne Cymru a bu ganddo ran flaenllaw yn sefydlu'r diwydiant copr yno hefyd.  Cafodd ystad Gogerddan, Ceredigion yn nes ymlaen a dechreuodd fwyngloddio yn y sir honno yn 1698 : un o fentrau ei gwmni y Mines Adventurers oedd y gwaith copr yn Ffwrnais Dyfi.Ben Bowen Thomas, Braslun o Hanes Economaidd Cymru (Caerdydd, 1941), tud. 100.

Fe'i etholwyd yn Aelod Seneddol Ceidwadol dros yr hen Sir Aberteifi yn 1701.

Roedd yn ddyn busnes caled sydd wedi cael ei gyhuddo o arfer dulliau llai na theg - bu rhaid iddo ymddiswyddo o'r Mines Adventurers yn 1708 ar ôl cael cyhuddiad o dwyll yn ei erbynBen Bowen Thomas, op. cit., tud. 100. - ac eto ar yr un pryd roedd yn barod iawn i roi i elusennau, gan gynnwys y Gymdeithas er Taenu Gwybodaeth Gristnogol.  Ysgrifennodd sawl llyfr crefyddol hefyd.

 Cyfeiriadau 

Categori:Genedigaethau 1657
Categori:Marwolaethau 1727
Categori:Diwydiant copr Cymru
Categori:Diwydiant glo Cymru
Categori:Diwydianwyr o Loegr
Categori:Pobl fusnes yr 17eg ganrif o Loegr
Categori:Pobl fusnes y 18fed ganrif o Loegr
Categori:Pobl o Swydd Amwythig